Oslo Fremskrittsparti, Siv Jensens eget lokallag, har i dag sitt fylkesårsmøte.

Flere innlegg fra talerstolen har tatt opp en ukultur i partiet som forklaring på nedgangen Frp har opplevd i hovedstaden. Lokalvalget i høst endte på 5,3 prosent - det dårligste på 40 år.

- Jeg har følt et ubehag ved å være i Frp helt siden 2006. Det er en kleptokratisk kultur, som har gjort seg gjeldende i partiet. Det ble særlig synliggjort ved vår forrige fylkesleder, som har gjort seg skyldig i underslag, sier delegat Hans Otto Watne fra Sagene og St. Hanshaugen Frp.

Peker på Jensen

Watne kjenner det selv på kroppen hvordan folk flest ser på Frp-ere.

- Jeg tror folk flest forbinder Frp med kleptokrati og grådighet. Det er en utfordring for dette partiet, vi blir oppfattet som skurker, kjeltringer og banditter. Rett og slett. Dette er et lederansvar, særlig partilederen har et ansvar for å ta tak i dette. Jeg mener partilederen ikke har gjort det godt nok. Det må jeg virkelig si, tordnet Watne - med Siv Jensen sittende i salen.

KRITISK: Hans Otto Watne er sterk tilhenger av Geir Ugland Jacobsen som ny leder av Oslo Frp. Begge kritiserte partikulturen fra talerstolen. Foto: Jørgen Gilbrant / Dagbladet Vis mer

Watne trekker fram blant annet tidligere Oslo Frp-leder Mazyar Keshvari, som er dømt for å ha svindlet Stortinget for 450.000 kroner med falske reiseregninger. Han ønsker ikke å navngi andre eksempler, men nevnte i et annet innlegg at gruppeleder Camilla Wilhelmsen i Bystyret foreslo at hun skulle få høyere lønn.

Jensen: - Ikke mange saker

Siv Jensen er ikke enig i Watnes virkelighetsbeskrivelse, men innrømmer at partiet har hatt uheldige saker.

- Vi har hatt enkeltpersoner som ikke har gjort ting etter boka. Jeg og sentralstyret tar ansvaret, men det er først og fremst hver enkelts ansvar å oppføre seg skikkelig. Det har ikke vært mange saker, men noen uheldige saker som verken jeg eller andre synes har vært veldig imponerende. Derfor har vi også utvidet virkemidlene vi har til disposisjon for å håndtere det, sier Jensen.

Geir Ugland Jacobsen, som i dag sitter i fylkesstyret, er en av to kandidater til å bli ny leder i Oslo Frp etter Tone Ims Larsen. Han tok også et oppgjør med partikulturen.

- Å utlevere partikolleger i media i den åpenbare hensikt å skade dem, er avskjedsgrunn i næringslivet. Da får man en time på å rydde pulten sin, så er man ute. Det er like uærlig som underslag og behandles deretter. Det er partiet som lider mest av det. Med tilløp til urent trav er det et lederansvar å ta raskt grep, før det blir en del av kulturen. Da får man vendetta-tilstander, og det er veldig farlig. Frp-ere skal være hel ved, det gjelder på alle nivåer, sa Ugland Jacobsen.

Patriotisk retning

Årsmøtet skal ta stilling til 30 resolusjoner, men det knyttes størst spenning til den første som handler om å ta partiet i en nasjonalkonservativ og patriotisk retning.

Resolusjonen slår fast at Frp framover skal bygge opp om patriotismen og i større grad verne om nasjonalstaten. Det ønskes et oppgjør med blant annet klimapolitikken, overnasjonal styring og EØS, mediepolitikken og utdanningen.

Ugland Jacobsen står bak resolusjonen, som Dagbladet omtalte i januar, og den er foreslått av det sittende fylkesstyret.

Resolusjonskomiteen innstiller imidlertid på at resolusjonen ikke skal vedtas. Partileder Siv Jensen varslet i Dagbladet allerede i januar at hun heller ikke støtter resolusjonen.

Carl I. Hagen, som støtter resolusjonen, har følgende kommentar til at Jensen gikk ut mot den allerede før hun hadde lest den.

- Det er spesielt.

Blir resolusjonen vedtatt, vil det være en pekepinn på at Ugland Jacobsen har sterkere støtte i salen enn den andre lederkandidaten Andreas Meeg-Bentzen.